68 landmænd har meldt sig som leverandører til det planlagte biogasanlæg i Hobro, og flere er på vej. Det øgede klimafokus menes at være årsagen.

Det helt store emne i dette års valgkamp har været klimaet. Af mange blev valget kaldt et klimavalg, og stort set alle partier, der stillede op til Folketinget, fik lavet en klimapolitik. Nu har det øgede fokus på klimaet også sat sine spor i landbruget. Agri Nord modtager nemlig løbende flere og flere tilmeldinger fra leverandører til det planlagte biogasanlæg ved Hobro. Allerede nu er der 68 landmænd tilmeldt og yderligere omkring 10 landmænd har meldt deres interesse i at blive leverandører til biogasanlægget. Klimafokus øger interessen Det øgede fokus på klimamål og CO2-reduktion er med til at gøre det attraktivt for landmændene at levere deres gylle til anlægget. Landbrug & Fødevarer har meldte tilbage i marts måned ud, at det danske fødevareerhverv skal være klimaneutralt i 2050. - Hvis landmanden gør klimatiltag på sin ejendom, får han tillæg fra sit andelsselskab i fremtiden. Biogas er et effektivt klimatiltag og bliver derfor nu endnu mere attraktivt, siger Jens Verner Pedersen, der er formand for biogasanlæggets leverandørselskab.